'Verf alle beelde vir almal se heil' | News24
'Verf alle beelde vir almal se heil'
=Albert Harbron, sakeman en boer van Uitenhage, het laas dié blink radioplan bedink om ape sonder stryd uit sy mielielande te hou. Nou het hy weer 'n plan om Suid-Afrika se standbeeld-stormloop te laat end kry.
Hy het die land se verfbespatte standbeelde só gekyk en gedink: Dit is darem nie mooi nie.
Nou het Albert Harbron, sakeman, boer en steengroefeienaar van Uitenhage, só gereken: Sal dit nie beter wees om al die standbeelde groen te verf nie, dan kan almal gelukkig wees.
"Die standbeelde word nie verder verniel nie, die beswaardes kon die 'tjap' op die aanstootlike standbeelde kry en dan kan almal weer gelukkig wees."
Maar nou weet Harbron daar is ook ander kleure gebruik. "Die beste sal maar wees as die ouens vir my lyste stuur – eerstens oor al die standbeelde wat 'behandel' moet word, dan die volgorde van belangrikheid en dan 'n kleurlys."
Harbron is al bekend vir sy blink planne. So twee jaar gelede het Die Burger berig oor die radio's, kliphard op geselsradio gedraai, wat hy in sy mielieland hang om aap se kind daaruit te hou.
Vanuit die omliggende bossies het die ape met verlangende oë na die mieliekoppe gekyk, maar nie 'n tree nadergegaan nie.
Harbron het intussen sy mielies vir lusern verruil.
"Dis omdat die hoër plaaswerkerlone alles net te duur gemaak het," verduidelik Harbron, maar sê in die dieselfde asem hy voel sleg oor al die werkverliese.
"En toe hulle nou die standbeelde so lelik begin bespat, toe dag ek: Wag, die ordentlike verf van standbeelde kan goeie werkskepping word."
Harbron sê hy is doodernstig, 1 April is lankal verby. Hy sal vir die arbeid betaal – sy begroting laat so R10 000 'n maand toe hiervoor.
"Ek kan ook die spanne bymekaarkry – ek ken baie manne wat baie netjies kan verf.
"Maar die job sal stadig gaan, ek vra net die vandaliste om geduldig te bly. Ons sal die standbeelde dorp vir dorp en stad vir stad moet vat.
"Ons sal selfs ook die oë verf as hulle dit wil hê . . . maar asseblief tog, stuur net die regte kleur, ons wil nie agterna hoor ons moet weer gaan verf nie."
Intussen nooi hy alle standbeeld-beswaardes uit om hul voorstelle na hom by Posbus 617, Uitenhage 6230 te pos.